## Rješenje kojim se ovlaštenom društvu Dionica Brod d.o.o., Slavonski Brod, uvjetno oduzima dozvola za obavljanje svih poslova s vrijednosnim papirima

### NN 81/2009 (10.7.2009.), Rješenje kojim se ovlaštenom društvu Dionica Brod d.o.o., Slavonski Brod, uvjetno oduzima dozvola za obavljanje svih poslova s vrijednosnim papirima

81 10.07.2009 Rješenje kojim se ovlaštenom društvu Dionica Brod d.o.o., Slavonski Brod, uvjetno oduzima dozvola za obavljanje svih poslova s vrijednosnim papirima

HRVATSKA AGENCIJA ZA NADZOR FINANCIJSKIH USLUGA

1981

Na temelju odredbi članka 15. točke 4. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 597. Zakona o tržištu kapitala (»Narodne novine« broj 88/08, 146/08) te članka 15. stavka 5. točka 2., članka 41. stavka 2. i članka 52. stavka 1. točaka 5., 9. i 11. Zakona o tržištu vrijednosnih papira (»Narodne novine« br. 84/02, 138/06), u predmetu nadzora nad ovlaštenim društvom DIONICA BROD d.o.o., Slavonski Brod, Nikole Zrinskog 41, MBS: 050027100, Uprava Hrvatske agencije za nadzor financijskih usluga, na sjednici održanoj 18. lipnja 2009. godine, donijela je

RJEŠENJE

I. Ovlaštenom društvu DIONICA BROD d.o.o., Slavonski Brod, Nikole Zrinskog 41, MBS: 050027100, oduzima se dozvola za obavljanje svih poslova s vrijednosnim papirima.

II. Ovlaštenom društvu iz točke I. izreke neće se oduzeti dozvola za obavljanje svih poslova s vrijednosnim papirima ukoliko u razdoblju od jedne godine od dana konačnosti rješenja ne nastupi bilo koji od razloga za oduzimanje dozvole.

III. Ovo rješenje upisuje se u Registar društava koji vodi Hrvatska agencija za nadzor financijskih usluga.

IV. Ovo rješenje objavit će se u »Narodnim novinama«.

Obrazloženje

Ad I) Hrvatska agencija za nadzor financijskih usluga (dalje: Agencija) je provela postupak redovnog nadzora nad ovlaštenim društvom DIONICA BROD d.o.o., Slavonski Brod, Nikole Zrinskog 41, MBS: 050027100 (dalje: Društvo), sukladno odredbi članka 15. točke 2. Zakona o Hrvatskoj agenciji za nadzor financijskih usluga i članka 14. Zakona o tržištu vrijednosnih papira (»Narodne novine«, br. 84/02 i 138/06, dalje: ZTVP).

Postupak nadzora pokrenut je temeljem Odluke o pokretanju postupka nadzora, klasa: UP/I-041-02/08-06/17, urbroj: 326-321-08-1, od 23. listopada 2008. godine, a sukladno odredbi članka 597. Zakona o tržištu kapitala (»Narodne novine« 88/08, 146/08) isti će se dovršiti primjenom odredbi ZTVP-a.

U postupku nadzora Agencija je utvrdila da Društvo nije postupalo u skladu s odredbama ZTVP-a, odnosno sa sredstvima nalogodavaca je postupalo protivno odredbi članka 64. stavka 3., svoje poslovanje Društvo nije usklađivalo prema odredbama članka 47., te je protivno odredbi članka 53. stavka 5. brokerske usluge pružala osoba koja nema dozvolu Agencije.

Ad II) Agencija je u postupku nadzora utvrdila da je Društvo postupalo protivno obvezi iz članka 64. stavak 3. ZTVP-a, na način da sredstva s računa nalogodavca ostvarena prodajom vrijednosnih papira nije doznačivalo isključivo u korist računa nalogodavca, i to:

1. dana 25. rujna 2008. godine sredstva s računa nalogodavca ostvarena prodajom 26 dionica izdavatelja INA-industrija nafte d.d., Zagreb, temeljem prodajnog naloga E.A. (broj naloga: 03427/08-P), nisu doznačena u korist računa E.A.;

2. dana 23. lipnja 2008. godine sredstva s računa nalogodavca ostvarena prodajom 7 dionica izdavatelja INA-industrija nafte d.d., Zagreb, temeljem prodajnog naloga I.K. (broj naloga: 02609/08-P), nisu doznačena u korist računa I.K.;

3. dana 23. lipnja 2008. godine sredstva s računa nalogodavca ostvarena prodajom 63 dionice izdavatelja HT-hrvatske telekomunikacije d.d., Zagreb, temeljem prodajnog naloga K.D.K. (broj naloga: 02612/08-P), nisu doznačena u korist računa K.D.K.;

4. dana 26. lipnja 2008. godine sredstva s računa nalogodavca ostvarena prodajom 111 dionica izdavatelja Dom holding d.d. za upravljačke djelatnosti holding-društava, Zagreb, temeljem prodajnog naloga R.A. (broj naloga: 02638/08-P), nisu doznačena u korist računa R.A.;

5. dana 26. lipnja 2008. godine sredstva s računa nalogodavca ostvarena prodajom 127 dionica izdavatelja FIMA Validus d.d. za upravljanje drugim društvima, Varaždin, temeljem prodajnog naloga S.Ć. (broj naloga: 02636/08-P), nisu doznačena u korist računa S.Ć.;

6. dana 7. travnja 2008. godine sredstva s računa nalogodavca ostvarena prodajom 104 dionice izdavatelja Valamar grupa d.d. za razvoj turizma, Zagreb, temeljem prodajnog naloga J.T. (broj naloga: 01520/08-P) i prodajom 111 dionica izdavatelja Dom holding d.d. za upravljačke djelatnosti holding-društava, Zagreb, temeljem prodajnog naloga I.H. (broj naloga: 01530/08-P), doznačena su u korist računa samo jedne osobe;

7. dana 5. lipnja 2008. godine sredstva s računa nalogodavca ostvarena prodajom 63 dionice izdavatelja HT-hrvatske telekomunikacije d.d., Zagreb, temeljem prodajnog naloga P.J.(broj naloga: 02379/08-P), prodajom 63 dionice izdavatelja HT-hrvatske telekomunikacije d.d., Zagreb, temeljem prodajnog naloga LJ.J. (broj naloga: 02380/08-P) i prodajom 63 dionice izdavatelja HT-hrvatske telekomunikacije d.d., Zagreb, temeljem prodajnog naloga J.J. (broj naloga: 02381/08-P), doznačena su u korist računa samo jedne osobe;

8. dana 13. lipnja 2008. godine sredstva s računa nalogodavca ostvarena prodajom 63 dionice izdavatelja HT-hrvatske telekomunikacije d.d., Zagreb, temeljem prodajnog naloga A.P. (broj naloga: 02502/08-P) i prodajom 63 dionice izdavatelja HT-hrvatske telekomunikacije d.d., Zagreb, temeljem prodajnog naloga M.S. (broj naloga: 02503/08-P), doznačena su u korist računa samo jedne osobe;

9. dana 4. rujna 2008. godine sredstva s računa nalogodavca ostvarena prodajom 104 dionice izdavatelja SN holding d.d. za usluge, Zagreb, temeljem prodajnog naloga J.M. (broj naloga: 03260/08-P), prodajom 104 dionice izdavatelja Valamar grupa d.d. za razvoj turizma, Zagreb, temeljem prodajnog naloga J.M. (broj naloga: 03262/08-P) i prodajom 29 dionica izdavatelja Proficio d.d. za usluge, Zagreb, temeljem prodajnog naloga O.M. (broj naloga: 03263/08-P), doznačena su u korist računa samo jedne osobe.

Ad III) Nadalje, Agencija je utvrdila da Društvo nije svoje poslovanje usklađivalo prema odredbama članka 47. ZTVP-a. Slučajnim odabirom datuma 31. prosinca 2007., 30. rujna 2008. i 10. listopada 2008. godine, izvršen je uvid u izračun pokazatelja neto likvidnih sredstava (dalje: NLS) koje je Društvo dužno dnevno izračunavati sukladno Pravilniku o minimalnoj likvidnosti brokerskih društava (»Narodne novine« br. 11/07). Provjera izračuna pokazatelja neto likvidnih sredstava obavljena je usporedbom podataka dostavljenih pri obavljanju nadzora (bruto bilanca, izvodi sa žiro-računa i vlastiti portfelj Društva) s dostavljenim obrascem FIB-NLS, kao i obrascem Izračun pokazatelja neto likvidnih sredstava - dnevno za prosinac 2007., rujan 2008. i listopad 2008. godine.

Pregledom nadzorne dokumentacije utvrđeno je da Društvo nema točan izračun neto likvidnih sredstava. Tijekom promatranog razdoblja Društvo na poziciju Depoziti (AOP 2) upisuje vrijednost doprinosa u jamstveni fond Središnje depozitarne agencije d.d. za taj dan, što nije u skladu s Pravilnikom o minimalnoj likvidnosti brokerskih društava, sukladno kojem se pod AOP 2 – Depoziti, upisuju depoziti oročeni na rok do 90 dana i depoziti kojima je dospijeće manje od 90 dana.

Nadalje, utvrđene su razlike u izračunu vrijednosti vrijednosnih papira u vlastitom portfelju za potrebe izračuna NLS-a. Prema izračunu Društva vrijednost likvidnih sredstava u vlastitom portfelju na dan 31. prosinca 2007. godine i na dan 30. rujna 2008. godine iznosila je više nego prema izračunu Agencije.

Osim toga, utvrđeno je podcjenjivanje pozicije Ukupne obveze (AOP 7). Ukupne obveze na dan 31. prosinca 2007. godine, 30. rujna 2008. godine i 10. listopada 2008. godine prema izračunu Društva niže su nego prema izračunu koji je Agencija utvrdila temeljem nadzorne dokumentacije.

Slijedom navedenog, utvrđeno je da Društvo za potrebe izračuna neto likvidnih sredstava precjenjuje likvidna sredstva, a podcjenjuje obveze. Da se pod Depozite nije knjižila vrijednost doprinosa u jamstveni fond kod Središnje depozitarne agencije d.d., da su se vrijednosni papiri u vlastitom portfelju pravilno vrednovali, te da se obveze nisu podcjenjivale, pokazatelj neto likvidnih sredstava bio bi ispod 1, što znači da Društvo nije, sukladno odredbi članka 47. ZTVP-a, uskladilo svoja likvidna sredstva i obveze za promatrano razdoblje.

Ad IV) Uvidom u knjigu naloga Društva utvrđeno je da je Miroslav Skorupski, član Društva, zaprimao naloge u knjigu naloga i to naloge broj: 01988/08-K, 01991/08-K, 01995/08-K, 02000/08-K, 02040/08-K, 02070/08-K,02071/08-K, 01024/08-K,02124/08-K, 02152/08-K, 02173/08-K. Također, pregledom knjige naloga Društva u dijelu koji se odnosi na vlastite naloge odnosno naloge koje zadaje samo Društvo, utvrđeno je da ih u većini slučajeva zaprima Miroslav Skorupski. Uvidom u registar brokera koji vodi Agencija utvrđeno je da Miroslav Skorupski ne posjeduje dozvolu Agencije za obavljanje poslova brokera.

Sukladno odredbi članka 53. stavak 5. ZTVP-a osobe koje nemaju dozvolu Agencije ne smiju pružati brokerske usluge.

Ad V) Agencija je u tijeku postupka nadzora, 9. ožujka 2009. godine, zaprimila pisano očitovanje Društva o isplatama novčanih sredstava koje su opisane u obrazloženju ovog rješenja pod točkom Ad II) redni broj 2, 3, 4 i 5. U očitovanju se navodi da su zbog hitnosti i potrebe klijenata istima isplaćivana novčana sredstva prije datuma namire, i to sa tekućeg računa Miroslava Skorupskog, te da su po namiri sredstva »vraćena« na tekući račun Miroslava Skorupskog.

Agencija navedeno očitovanje smatra nevjerodostojnim iz sljedećih razloga:

– nalog br. 02609/08-P otvoren je i izvršen 19. lipnja 2008. godine, a klijentu su novčana sredstva zbog »hitnosti« isplaćena sa računa Miroslava Skorupskog na isti dan kada je bila i namira za transakcije izvršene na burzi 19. lipnja 2008. godine,

– nalogodavcima koji su zadali naloge 02638/08-P i 02636/08 novčana sredstva su, prema zaprimljenom očitovanju, zbog »hitnosti« isplaćena 27. lipnja 2008. godine sa računa Miroslava Skorupskog iako su transakcije temeljem njihovih naloga izvršene 23. lipnja 2008. godine, a namira je bila 26. lipnja 2008. godine.

Agencija je pismenom od 16. ožujka 2009. godine pozvala Društvo na davanje očitovanja o činjenicama koje su navedene pod točkom Ad II) obrazloženja ovog rješenja. 3. travnja 2009. godine Agencija je zaprimila očitovanje Društva u kojem je u bitnome navedeno da su klijenti ili isplaćeni ili su im po njihovim nalozima kupljene dionice.

Dana 19. ožujka 2009. godine sastavljen je Zapisnik o provedenom postupku nadzora u kojem su navedene sve činjenice i okolnosti na kojima se temelji ovo rješenje. Navedeni Zapisnik je dostavljen Društvu, čime mu je u skladu s odredbama članka 135. stavak 1., članka 143. stavak 3. i članka 8. Zakona o općem upravnom postupku (»Narodne novine« broj 53/91, 103/96), dana mogućnost da se izjasni o svim činjenicama i okolnostima koje su značajne za rješenje. Društvo je 8. travnja 2009. godine putem punomoćnika dostavilo svoje očitovanje na navode iz Zapisnika.

U navedenom očitovanju, a vezano za obvezu doznačivanja novčanih sredstva isključivo na račun nalogodavca, Društvo se ponovo očitovalo da su svi klijenti ili isplaćeni ili su im po njihovim nalozima kupljene dionice. Za naloge koji su opisani pod točkom Ad II) redni broj 6 i 7, Društvo se očitovalo da je bila želja klijenata da se novčana sredstva isplate na isti tekući račun.

Uzimajući u obzir odredbu članka 64. stavak 3. ZTVP-a Agencija nije prihvatila ovakvo očitovanje Društva budući da je izričitom zakonskom odredbom određeno da su ovlaštena društva sredstva koja su ostvarena prodajom vrijednosnih papira obvezna doznačiti isključivo u korist računa nalogodavca. Osim toga, Društvo nije Agenciji dostavilo nikakvu pisanu dokumentaciju koja bi dokazivala želju klijenata da im se novčana sredstva isplate na isti tekući račun.

U istom očitovanju od 8. travnja 2009. godine, vezano za razliku u izračunima vrijednosti vrijednosnih papira u vlastitom portfelju za potrebe NLS-a i izračunima Agencije, Društvo navodi da je do iste došlo zbog snimanja tržišne, a ne zaključne cijene, iz OMX sustava u Hyperion, te iz razloga što Agencija prilikom izračuna nije uzela u obzir dionice koje još nisu sjele na račun investitora zbog roka namire od tri radna dana, a koje se uzimaju u obzir kod izračuna NLS-a.

Agencija nije prihvatila očitovanje u dijelu koji se odnosi na vrednovanje vrijednosnih papira po tržišnoj cijeni, iz razloga što je odredbom članka 5. Pravilnika o minimalnoj likvidnosti brokerskih društava propisano da su sva ovlaštena društva dužna vrijednosne papire vrednovati po zaključnoj cijeni. Agencija je djelomično uvažila obrazloženje Društva u dijelu koji se odnosi na okolnost da Agencija prilikom izračuna nije uzela u obzir dionice za koje još nije izvršena namira, a koje se uzimaju u obzir kod izračuna NLS-a. Međutim, naknadnim izračunom NLS-a u koji su uključene dionice koje su u međuvremenu došle na namiru, utvrđeno je da i dalje postoji razlika između izračuna Agencije i Društva.

U svom očitovanju od 8. travnja 2009. godine Društvo poriče da je Miroslav Skorupski zaprimao naloge u knjigu naloga te navodi da je isti naloge zadavao, budući da je ovlašten zastupati Društvo, a samim time i zadavati naloge.

Agencija nije prihvatila ovakvo očitovanje iz razloga što se sukladno odredbi članka 4. stavka 1. točke 6. Pravilnika o sadržaju i načinu vođenja knjige naloga i knjige transakcija (»Narodne novine« br. 81/07) u knjigu naloga u dijelu »nalog zaprimio« upisuje ime i prezime osobe koja je nalog zaprimila, dok se ime i prezime ovlaštenog zastupnika upisuje uz tvrtku i sjedište nalogodavca pravne osobe, u skladu s odredbom članka 4. stavka 1. točke 7. istog pravilnika.

Agencija je 20. travnja 2009. godine punomoćniku Društva uputila Odgovor na primjedbe na Zapisnik o provedenom postupku nadzora, u kojemu je dodatno obrazložila činjenice i okolnosti na kojima temelji ovo rješenje.

Ad VI) Na temelju odredbe članka 15. stavka 5. točke 2. ZTVP-a, Agencija može u slučajevima kršenja odredbi ZTVP-a nadziranoj osobi rješenjem naložiti posebnu mjeru oduzimanja odobrenja za rad.

Sukladno odredbi članka 52. stavak 1. točka 9. ZTVP-a Agencija će ovlaštenom društvu rješenjem oduzeti dozvolu za obavljanje jednog ili više poslova s vrijednosnim papirima ako ovlašteno društvo sredstvima nalogodavca raspolaže suprotno odredbama članka 64. ZTVP-a.

Sukladno odredbi članka 52. stavak 1. točka 5. ZTVP-a Agencija će ovlaštenom društvu rješenjem oduzeti dozvolu za obavljanje jednog ili više poslova s vrijednosnim papirima ako društvo svoje poslovanje ne usklađuje prema odredbama članka 47. ZTVP-a.

Sukladno odredbi članka 52. stavak 1. točka 11. ZTVP-a Agencija će ovlaštenom društvu rješenjem oduzeti dozvolu za obavljanje jednog ili više poslova s vrijednosnim papirima ako poslove s vrijednosnim papirima za račun nalogodavca obavljaju osobe koje nisu brokeri..

Slijedom svega naprijed izloženog, Agencija je donijela odluku oduzeti Društvu dozvolu za obavljanje svih poslova s vrijednosnim papirima, uz primjenu odredbe stavka 6. članka 52. ZTVP-a. Naime, Agencija je odlučila da dozvolu Društvu neće oduzeti ukoliko u razdoblju od jedne godine od dana konačnosti ovog rješenja za Društvo ne nastupi bilo koji od razloga za oduzimanje dozvole, cijenivši pritom kao olakotne okolnosti da opisanim postupanjem Društva nije nastupila šteta za klijente Društva, niti za tržište kapitala u cjelini.

Slijedom navedenog, riješeno je kao u točkama I. i II. izrjeke rješenja.

Ad VII) Sukladno odredbi članka 10. stavak 3. Zakona o tržištu kapitala i Pravilniku o sadržaju, obliku i načinu vođenja registra osoba ovlaštenih pružati investicijske usluge i obavljati investicijske aktivnosti (»Narodne novine« br. 5/09), Agencija vodi registar društava ovlaštenih pružati investicijske usluge i obavljati investicijske aktivnosti, pa je odlučeno kao u točki III. izreke rješenja.

Ad VIII) Temeljem odredbe članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-041-02/08-06/17

Urbroj: 326-321/09-18

Zagreb, 18. lipnja 2009.

Zamjenik predsjednika Uprave
Ivan Vrljić, v. r.

Rješenje, NN 81/2009-1981